11. รายการระหว่างกัน

รายการที่สำคัญกับกิจการที่เกี่ยวข้องกัน ดังที่แสดงในงบการเงินของบริษัท
ตามหมายเหตุประกอบงบการเงินหัวข้อที่ 4 นั้น
เกิดขึ้นเพื่อให้บริษัทสามารถวัดผลการดำเนินธุรกิจของแต่ละกิจกรรมได้อย่างเด่นชัด
โดยสรุปผลการดำเนินงานของบริษัทที่เกี่ยวข้องสำหรับปี 2548 เทียบกับปี 2547 พบว่า

1.  บริษัท ซิงเกอร์ประเทศไทย จำกัด (มหาชน)
    ได้มีภาระผูกพันตามสัญญาการใช้เครื่องหมายการค้าและสัญญาการบริการกับ THE SINGER
    COMPANY B.V. โดยบริษัทฯจะต้องจ่ายค่าธรรมเนียมการใช้เครื่องหมายการค้า (Trade
    Mark License Agreement) ร้อยละ 0.1 ของยอดขายสุทธิ เฉพาะสินค้าที่ใช้เครื่องหมาย
    “SINGER” เท่านั้น และต้องจ่ายค่าธรรมเนียมการบริการ (Offshore Service
    Agreement) โดยคำนวณร้อยละ 1 ของยอดขายสุทธิ
    ซึ่งในสัญญาจะระบุขอบเขตของการให้บริการที่บริษัทจะได้รับ เช่น การให้ข้อมูลทางการตลาด
    การวางแผนในการทำธุรกิจ การวางแผนผลิตภัณฑ์ การให้การสนับสนุนทางด้านระบบต่างๆ
    เป็นต้น ทั้งนี้เพื่อเป็นการเพิ่มศักยภาพทางด้านการขายและพัฒนาผลิตภัณฑ์ของบริษัท
    และเมื่อวันที่ 23 กรกฎาคม 2546 THE SINGER COMPANY B.V. ได้แจ้งให้บริษัท ทราบว่า
    นับตั้งแต่วันที่ 29 กรกฎาคม 2546 เป็นต้นไป
    ให้บริษัทโอนค่าธรรมเนียมการใช้เครื่องหมายการค้าและการบริการให้กับ SINGER ASIA
    LIMITED ซึ่งเป็นบริษัทในเครือของผู้ถือหุ้นเดิมในต่างประเทศ แต่ภาระผูกพันต่างๆ
    ยังคงยึดตามสัญญาเดิมทุกประการ อัตราค่าบริการดังกล่าวข้างต้น SINGER ASIA LIMITED
    จะคิดกับบริษัทในเครือ SINGER ด้วยกันในระดับอัตราที่ใกล้เคียงกัน

2.  บริษัทได้มีค่าใช้จ่ายจ่ายแทนให้กับ SINGER ASIA LIMITED สำหรับค่าใช้จ่ายต่างๆ
    ที่เกี่ยวเนื่องกับ SINGER ASIA LIMITED โดยตรง เช่น ค่าขนส่งเอกสาร
    ค่าธรรมเนียมการปรึกษาธุรกิจ ค่าใช้จ่ายในการเดินทางของผู้บริหารระดับสูงของ SINGER
    ASIA LIMITED ในกรณีเดินทางเข้ามาประชุมในประเทศไทย เป็นต้น
    อย่างไรก็ตามบริษัทได้คิดดอกเบี้ยจากยอดคงค้างลูกหนี้ SINGER ASIA ณ
    สิ้นเดือนในแต่ละเดือน โดยใช้อัตราดอกเบี้ยตามตลาดทั่วๆ ไป ณ ปัจจุบัน
    ส่วนการรับชำระคืนจะกระทำประมาณไตรมาสละครั้ง

3.  บริษัท ซิงเกอร์ (โบรคเกอร์) จำกัด ดำเนินธุรกิจโดยเป็นนายหน้าขายประกันชีวิตโดยตรง
    ซึ่งมียอดรายได้และกำไรสุทธิในปี 2548 ต่ำกว่าปี 2547
    ทั้งนี้เนื่องมาจากการแข่งขันในตลาดธุรกิจประกันชีวิตที่รุนแรง
    ประกอบกับผลของการกำหนดค่านายหน้าที่ถูกจำกัดโดยกรมการประกันภัย
    ทำให้พนักงานขายไม่ได้รับแรงจูงใจที่จะขายหรือให้บริการทางด้านนี้
    เป็นเหตุให้บริษัทต้องขาดบุคคลากรที่มีความรู้และประสบการณ์ด้านประกันภัยที่จะดำเนินธุรกิจ
    แต่อย่างไรก็ตามบริษัทก็ยังเล็งเห็นว่า
    การทำธุรกิจทางด้านนี้ยังเป็นสิ่งที่สามารถให้ความคุ้มครองกับชีวิตและครอบครัวของลูกค้าของบริษัทอีกทางหนึ่ง
    ซึ่งในปี 2548
    บริษัทได้มีการเปลี่ยนรูปแบบการขายประกันชีวิตจากการเก็บเบี้ยประกันเป็นรายปีให้เป็นการเก็บเบี้ยประกันเป็นรายเดือนแทน
    เพื่อให้เหมาะกับฐานะการเงินของลูกค้าผู้มีอุปการะคุณของบริษัท

4.  บริษัท อุตสาหกรรมซิงเกอร์ (ประเทศไทย) จำกัด หยุดดำเนินการผลิตตั้งแต่กลางปี 2545
    และได้มีการจำหน่ายสินทรัพย์ถาวรให้กับบริษัทแม่และบุคคลภายนอกไปเรียบร้อยแล้วตั้งแต่ปี
    2547 ปัจจุบันรายได้หลักของบริษัทเกิดจากดอกเบี้ยรับจากการให้บริษัทแม่กู้ยืมเงิน
    โดยคิดดอกเบี้ยตามอัตราตลาดเท่านั้น สำหรับงบการเงิน ณ วันที่ 31 ธันวาคม 2548
    ซึ่งปรากฎสินทรัพย์เหลืออยู่เท่ากับ 8.4 ล้านบาท ประกอบด้วยเงินสดเท่ากับ 0.6 ล้านบาท
    ลูกหนี้เงินกู้บริษัท ซิงเกอร์ประเทศไทย จำกัด (มหาชน) เท่ากับ 7.6 ล้านบาท
    และสินทรัพย์อื่นๆ เท่ากับ 0.2 ล้านบาท

  จากความเห็นของคณะฝ่ายจัดการต่อรายการระหว่างกันของบริษัท
  สรุปได้ว่ารายการระหว่างกันที่ทำกันระหว่างบริษัทฯ กับบริษัทย่อย
  และบริษัทที่เกี่ยวข้องทุกรายการที่แสดงในงบการเงิน สิ้นสุด ณ วันที่ 31 ธันวาคม 2548
  พร้อมหมายเหตุประกอบงบการเงิน มีความยุติธรรมและสมเหตุสมผลตลอดจนทำให้บริษัท
  ได้รับผลประโยชน์จากการทำรายการดังกล่าว